ประชาชนให้ความสนใจ เดินทางเข้าร่วมงาน “อุ่นไอรัก คลายความหนาว สายน้ำแห่งรัตนโกสินทร์” อย่างต่อเนื่อง
ประชาชนให้ความสนใจ เดินทางเข้าร่วมงาน “อุ่นไอรัก คลายความหนาว สายน้ำแห่งรัตนโกสินทร์” อย่างต่อเนื่อง เพื่อสัมผัสบรรยากาศ ที่ได้ถูกเนรมิตขึ้นและตกแต่งด้วยดอกไม้นานาพันธุ์อย่างสวยงาม

วันที่ 9 ของการจัดงาน “อุ่นไอรัก คลายความหนาว สายน้ำแห่งรัตนโกสินทร์” ประชาชนทั้งชาวไทยและชาวต่างชาติทยอยเดินทางเข้าร่วมงานอย่างต่อเนื่อง ณ พระลานพระราชวังดุสิตและสนามเสือป่า เพื่อสัมผัสบรรยากาศย้อนยุคของไทย ที่ได้ถูกเนรมิตขึ้นและตกแต่งด้วยดอกไม้นานาพันธุ์อย่างสวยงาม อีกทั้งให้เป็นพื้นที่การจัดแสดงนิทรรศการ เพื่อให้ประชาชนได้ร่วมกิจกรรม การบอกเล่าเรื่องราวประวัติศาสตร์ที่สำคัญและคุณค่าของสายน้ำแห่งกรุงรัตนโกสินทร์  อาทิ เรือพระที่นั่งนารายณ์ทรงสุบรรณ ในรัชกาลที่ 9 ภายในงานมีกิจกรรม”ตอบคำถาม ทำงานเป็นทีม” เพื่อชิงของรางวัล 
นอกจากนี้ ประชาชนยังสามารถร่วมทำบุญได้ ด้วยการซื้อสลาก มัจฉาพาโชค และสลากการกุศล ลุ้นรับของรางวัลมากมาย อีกทั้งคืนนี้ในเวทีการแสดง มีการแสดงพื้นบ้านจากสถาบันบัณฑิตพัฒนศิลป์ วิทยาลัยนาฏศิลปอ่างทองและลพบุรี

นางมนรัก คูสกุลรัตน เป็นผู้ที่เดินทางมาร่วมงานและได้สวมใส่ชุดไทยโบราณ เปิดเผยว่า รู้สึกชอบในบรรยากาศของงาน ที่จัดออกมาได้อย่างสวยงามตามประวัติศาสตร์

ขณะที่ ภายในสนามเสือป่าเปิดให้ร้านค้าในพระบรมวงศานุวงศ์ มาตั้งบูทขายอาหาร จากตลาดบกและตลาดน้ำ อาทิ ข้าวแกงชาววัง ขนมชาววัง เพื่อให้ประชาชนผู้มาร่วมงานได้ลิ้มรสความอร่อยและแสดงความเป็นเอกลักษณ์ของอาหารไทย 
สำหรับผู้ที่สนใจเข้าร่วมงาน อุ่นไอรักคลายความหนาว สายน้ำแห่งรัตนโกสินทร์ สามารถเดินทางไปได้ทุกวันโดยไม่เสียค่าใช้จ่าย จนถึงวันที่ 19 มกราคม 2562 เวลา10.00 น.-21.00 น. ส่วนวันศุกร์และวันเสาร์ถึงเวลา 22.00 น.